हाल च गै पत्रकारें कन्नै गल्ल-बात करदे होई भारत-पाकिस्तान बश्कार वार्ता गी फ्ही शुरू कीते जाने दे बारे च पुच्छे गेदे इक सोआलै दा परता दिंदे होई उमर अब्दुल्ला नै प्रधानमंत्री दे उस बेआन दा समर्थन कीता जेहदे च उनें गलाया हा जे पाकिस्तान कन्नै गल्लबात गी फ्ही शुरू करने लेई एह सेई समां नेईं ऐ। मनमोहन सिंह होरें जंदे मंगलवारें पाकिस्तान दे राश्ट्रपति आसिफ अली जरदारी पासेआ दौनें देशें बश्कार वार्ता गी शुरू कीते जाने लेई दित्ते गेदे सुझाव गी एह गलाईऐ नकारी दित्ता जा जे पैहल्ले इस्लामाबाद गी मुंबई हमले दे मामले च लोड़चदे नतीजे उपलब्ध करोआने होङन। संवाददाताएं पासेआ जिसलै प्रधानमंत्री गी जरदारी दे मामले च टिप्पणी करने गी गलाया गेआ तां उनें गलाया, 26/11 हमले दी जांच दे संदर्भ च उनेंगी प्रतक्ख नतीजे दस्सने दे कन्नै-कन्नै पाकिस्तान पासेआ आरोपिएं गी सजा देने लेई हर मुमकन जतन करना पौग। शुक्रवारें मुक्खमंत्री उमर अब्दुल्ला होरें श्रीनगर च पत्रकारें कन्नै गल्लबात करदे होई प्रधानमंत्री पासेआ दित्ते गे बेआन गी सेई ठहराया। रिआसती दा मुक्खमंत्री बनने दे परैंत पैह्‌ल्ली बारी 26 मार्च गी उमर अब्दुल्ला नै प्रधानमंत्री कन्नै मलाटी करिऐ पाकिस्तान कन्नै इक बारी फ्ही वार्ता प्रक्रिआ गी शुरू करने ते दौनें देशें बश्कर खरे सरबंधे गी बढ़ावा दित्ते जाने दी अपील कीती ही। इक हफ्ते दे अंदर-अंदर गै मुक्खमंत्री पासेआ कीती जा करदी अपने बेआने दे उलट नमीं दिलल्ली दी राह उप्पर चलने दी गल्ला गी जम्मू-कश्मीर दी सत्ता दी अपनी लोड़ दे संदर्भ च दिक्खेआ जाई सकदा ऐ।